กสิกรไทยออกเงินฝากดอกเบี้ยงาม
กสิกรไทย ออกแคมเปญเงินฝากดอกเบี้ยงาม 3 แบบ
3 ก.พ. 2554

กสิกรไทย ออกแคมเปญเงินฝากดอกเบี้ยงาม 3 แบบ 
นายศีลวัต สันติวิสัฎฐ์ ผู้ช่วยกรรมการผู้จัดการ ธนาคารกสิกรไทย เปิดเผยว่า ธนาคารกสิกรไทยออกแคมเปญเงินฝากดอกเบี้ยสวยเลือกได้ บริการเงินฝากประจำ 3 รูปแบบใหม่ เพื่อเป็นทางเลือกสำหรับลูกค้าเงินฝากประจำที่เป็นบุคคลธรรมดา และนิติบุคคลที่ไม่แสวงหากำไรที่ต้องการออมเงินอย่างมั่นคง โดยได้รับผลตอบแทนในอัตราที่สูงกว่าเงินฝากประจำทั่วไป ได้แก่ เงินฝากประจำพิเศษ 4 เดือน วงเงินฝากตั้งแต่ 5 ล้านบาทแต่ไม่ถึง 30 ล้านบาท อัตราดอกเบี้ย 1.45% ต่อปี วงเงินฝากตั้งแต่ 30 ล้านบาทขึ้นไป อัตราดอกเบี้ย 1.50% ต่อปี จ่ายดอกเบี้ยครั้งเดียวเมื่อครบกำหนด
เงินฝากประจำพิเศษ 8 เดือน วงเงินฝากขั้นต่ำ 10,000 บาท อัตราดอกเบี้ย 1.80% ต่อปี จ่ายดอกเบี้ยครั้งเดียวเมื่อครบกำหนด  เงินฝากประจำดอกเบี้ยสูงพุ่งพรวด 14 เดือน วงเงินฝากขั้นต่ำ 10,000 บาท อัตราดอกเบี้ยสูงสุด 4.50% ต่อปี จ่ายดอกเบี้ยแบบขั้นบันไดทุกๆ 3 เดือนและเมื่อครบกำหนดการฝาก 14 เดือน คือ เดือนที่ 1-3 อัตราดอกเบี้ย 1.25% ต่อปี เดือนที่ 4-6 อัตราดอกเบี้ย 1.75% ต่อปี เดือนที่ 7-9 อัตราดอกเบี้ย 2.50% ต่อปี เดือนที่ 10-12 อัตราดอกเบี้ย 3.50% ต่อปี และเดือนที่ 13-14 อัตราดอกเบี้ย 4.50% ต่อปี กรณีถอนก่อนครบกำหนดธนาคารจะจ่ายอัตราดอกเบี้ยขั้นต่ำ 1.25% ต่อปี
นายศีลวัต กล่าวเพิ่มเติมว่า เงินฝากประจำพิเศษ 4 เดือน 8 เดือน และ 14 เดือน ธนาคารคาดว่าจะสามารถตอบสนองความต้องการรวมถึงเป็นทางเลือกให้แก่ผู้ฝากเงินที่ต้องการออมเงิน และอัตราดอกเบี้ยที่สูงกว่าดอกเบี้ยประจำเงินฝากทั่วไป ซึ่งธนาคารตั้งเป้ายอดเงินฝากไว้ที่ 40,000 ล้านบาท เพื่อรองรับการขยายตัวของธุรกิจ โดยจะเปิดบริการรับฝากตั้งแต่วันนี้ถึง 11 มีนาคม 2554 ที่ธนาคารกสิกรไทยทุกสาขาทั่วประเทศ หรือสอบถามรายละเอียดเพิ่มเติมได้ที่ K-Contact Center 02-888-8888